C 434/11

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2019/C 434/10)

Šī publikācija dod tiesības trīs mēnešu laikā no šīs publikācijas dienas izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Patata de Galicia”/“Pataca de Galicia”

ES Nr.: PGI-ES-02300 – 10.3.2017.

ACVN ( ) AĢIN (X)

1. Pieteikuma iesniedzēja grupa un tās likumīgās intereses

Aizsargātās ģeogrāfiskās izcelsmes norādes “Patata de Galicia” Regulatīvā padome

Adrese: Finca devesa, s/n, 32630 Xinzo de Limia, Ourense

E-pasts: patacadegalicia@patacadegalicia.es

Tālruņa numurs: 0034 988 462 650

Pieteikuma iesniedzējai grupai ir likumīgas intereses pieprasīt šo specifikācijas grozījumu kā šīs AĢIN pārvaldības iestādei saskaņā ar 3. pantu Noteikumos par aizsargāto ģeogrāfiskās izcelsmes norādi “Patata de Galicia” un tās Regulatīvo padomi, kā arī 12. pantu 2005. gada 18. februāra Likumā Nr. 2/2005 par Galisijas pārtikas kvalitātes veicināšanu un aizsardzību. Šajā grupā ir apvienojušies visi ar šo ģeogrāfiskās izcelsmes norādi apzīmētā produkta ražotāji un iepakotāji.

2. Dalībvalsts vai trešā valsts

Spānija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☐ Cits [norādīt]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījumi

Galvenie grozījumi, ko ierosināts izdarīt specifikācijā, ir divu jaunu kartupeļu šķirņu iekļaušana un ģeogrāfiskā apgabala paplašināšana. Pirmais grozījums paredz grozīt punktu, kas attiecas uz produkta aprakstu, un liek ieviest maksimālajai ražai no hektāra atbilstošās vērtības attiecībā uz jaunajām šķirnēm, kā arī veikt formālu grozījumu punktā par ražošanas metodi. Abi šie grozījumi liek veikt arī nelielus formālus grozījumus punktos par izcelsmes apliecinājumu un saikni.

Ir mainīts arī ar šo AĢIN apzīmētā produkta specifikācijā līdz šim norādītā maksimālās ražas vērtība no hektāra ‘Kennebec’ šķirnei.

Turklāt prasība veikt kartupeļu stādīšanu zemē, kur ir šim nolūkam piemēroti apstākļi, kļūst par ieteikumu.

Visbeidzot, ir grozīts arī punkts par marķēšanu, iekļaujot aizsargātās ģeogrāfiskās izcelsmes norādes identifikācijas logotipu, kas ticis izmantots kopš reģistrācijas un pat pirms tās, tolaik, kad šo produktu aizsargāja tikai Spānijas līmenī. Tas ļauj reglamentēt iespēju piemērot ģeogrāfiskās izcelsmes norādes nosaukumu produktiem, kas tiek ražoti no “Patata de Galicia”.

5.1. Grozījumu pamatojums

a) ‘Agria’ šķirnes iekļaušana

Šī šķirne Galisijā tiek audzēta jau vairākus gadu desmitus, it īpaši A Limia. pašvaldības teritorijā, kas ir galvenā tās audzēšanas vieta. Tā nebija iekļauta ar šo ģeogrāfiskās izcelsmes norādi apzīmētā produkta pirmajā specifikācijā, jo tajā laikā tā bija aizsargājama šķirne, bet mūsdienās tas vairs nav aktuāli.

Galisijas augsnes un klimata īpatnības nodrošina ‘Agria’ šķirnei tādas organoleptiskās īpašības, kas atšķir to no tās pašas šķirnes kartupeļiem, kas tiek audzēti citos audzēšanas apgabalos, un to apliecināja vairākas aklās degustācijas, kurās piedalījās sensorās analīzes eksperti. Kartupeļus no dažādiem apgabaliem šīm degustācijām pagatavoja trīs dažādos veidos – vārītus ūdenī, ceptus (šķēlītēs) un čipsu veidā. Visu šo degustāciju laikā Galisijā audzētā ‘Agria’ šķirne saņēma ļoti pozitīvu salīdzinošo novērtējumu un augstas atzīmes, proti, ceptiem kartupeļiem un jo īpaši kartupeļu čipsiem, un tas vairoja šo kartupeļu lielo popularitāti attiecīgajā nozarē.

Šīs šķirnes kartupeļiem sausnas saturs ir aptuveni 21 %, un reducējošo cukuru saturs joprojām ir zemāks par robežlielumu, kāds noteikts ar šo aizsargāto ģeogrāfiskās izcelsmes norādi apzīmētajam produktam.

Līdzīgi kā ‘Kennebec’ arī ‘Agria’ šķirnes kartupeļiem ir raksturīga plāna, gluda miza un ļoti sekli izvietotas acis, un tas dara šos kartupeļus ļoti populārus tirdzniecībā.

Runājot par agronomiskajām īpašībām, papildus tam, ka salīdzinājumā ar ‘Kennebec’ šķirni raža no hektāra ir lielāka, jāuzsver šķirnes ‘Agria’ izturība pret kartupeļu cistu nematodi (Globodera rostochiensis), un tas arī ir svarīgs aspekts, jo galvenajā “Patata de Galicia” audzēšanas apgabalā iepriekš minētās A Limia pašvaldības teritorijā ir aizvien vairāk zemesgabalu, ko inficējis šis parazīts, pret kuru ‘Kennebec’ šķirne ir diezgan jutīga. ‘Agria’ šķirnes iekļaušana nozīmē arī apstrādes izmaksu samazināšanos un saudzīgāku attieksmi pret vidi, jo tā ļauj būtiski samazināt apstrādi vai pat atteikties no tās, kas nepieciešama šīs sērgas apkarošanai.

b) ‘Fina de Carballo’ šķirnes iekļaušana

‘Fina de Carballo’ ir vietējā Galisijas šķirne, ko audzē galvenokārt Bergantiños pašvaldības teritorijā, kura ir viens no tradicionālākajiem kartupeļu audzēšanas apgabaliem Galisijā. Tāpat kā ‘Kennebec’ un ‘Agria’ šķirnēm, arī tās miza ir gluda un plāna. Toties atšķirībā no minētajām šķirnēm ‘Fina de Carballo’ kartupeļiem ir dziļas acis, un tas mazina šīs šķirnes komerciālo pievilcību un līdz ar to samazina arī ražošanas apjomu.

Tomēr tā ir šķirne, kurai, tāpat kā ‘Kennebec’, ir balts mīkstums un izcilas organoleptiskās īpašības, it īpaši vārot, kā to apliecina salīdzinošie degustācijas testi, kas tika veikti novērtēšanas nolūkā. Tā kā tā ir vietējā šķirne un ir jānostiprina augu ģenētiskais mantojums, tiek ieteikts iekļaut šo šķirni starp tām, uz kurām attiecas AĢIN “Patata de Galicia”.

c) Ģeogrāfiskā apgabala paplašināšana

Pašreizējā AĢIN “Patata de Galicia” specifikācijā ir minēti četri ražošanas apakšapgabali, kas aptver vairākas pašvaldības, kuras atrodas trijās no četrām Galisijas provincēm.

Pirmajā specifikācijā bija iekļautas tikai tās pašvaldības, kurās visvairāk bija izplatīta audzēšana pārdošanas nolūkā, izslēdzot no ģeogrāfiskā apgabala pārējo Galisijas teritoriju.

Kartupeļu audzēšana Galisijā tomēr ir diezgan vienmērīgi izplatīta četrās apgabala provincēs. Būtībā oficiālie dati liecina, ka 2014. gadā audzēšana notika šādās platībās –6 016(A Coruña), 4 201(Lugo), 6 883(Ourense) un 3 158(Pontevedra).

Tā kā Galisijā liela daļa kartupeļu produkcijas ir paredzēta pašpatēriņam vai tiešajai pārdošanai no ražotāja patērētājam, ar to arī izskaidrojams, kādēļ aizsargātā ģeogrāfiskās izcelsmes norāde aptver tikai dažas noteiktas teritorijas.

Tomēr augsnes un klimata īpašības, kas norādītas pašreizējā specifikācijā, ir samērā vienādas visās Galisijas pašvaldībās. Jāatzīmē, ka spēkā esošajā specifikācijā norādītie apakšapgabali ir izkliedēti pa visu Galisijas teritoriju. Galisijai pārsvarā ir raksturīgas tādas iezīmes kā mitrs klimats ar nokrišņu daudzumu no 1 000 līdz 1 500 mm vai vairāk, sauss periods vasaras beigās un mērena temperatūra augu veģetācijas periodā, kā arī augsnes, kas pēc granulometriskā sastāva ir smilšmāla un mālsmilts augsnes, kuru reakcija ir skāba (pH no 5 līdz 6,5). Kā jau minēts, Galisijā kartupeļus audzē visā autonomajā apgabalā, izņemot augstkalnu teritorijas, kur slīpais reljefs apgrūtina šīs audzēšanas mehanizāciju.

d) No hektāra novācamās ‘Kennebec’ šķirnes kartupeļu ražas apjoma palielināšana

Ražas apjoms no hektāra ‘Kennebec’ šķirnei pēdējos gados ir palielinājies, jo Galisijas lauksaimnieku darbība ir kļuvusi profesionālāka. Tā, mūsdienās gandrīz visi ražotāji izmanto sertificētus sēklas kartupeļus, no kurām iegūst daudz bagātīgākas un kvalitatīvākas ražas nekā no atkārtoti stādītiem kartupeļiem – šāda prakse ir izplatīta jau vairākus gadus. Plaši izplatītas ir arī augsnes sistemātiskās analīzes, kā arī šo analīžu rezultātiem pielāgota mēslošanas prakse, un arī tas nodrošina bagātīgākas ražas.

Tādēļ ‘Kennebec’ šķirnes maksimālā raža no hektāra ir jāpaaugstina par gandrīz 15 %, palielinot to līdz 25 000 kg/ha neapūdeņotām kultūrām un līdz 40 000 kg/ha apūdeņotām kultūrām, un šādi apjomi atbilst maksimālajai ražai no hektāra, kāda noteikta ‘Fina de Carballo’ šķirnei. Tomēr ‘Agria’ šķirnei tiek noteikta nedaudz augstāka raža (30 000 kg/ha neapūdeņotām kultūrām un 50 000 kg/ha apūdeņotām kultūrām), jo šī šķirne ir produktīvāka.

e) Ieteikums veikt stādīšanu zemē, kas atbilst šim nolūkam piemērotiem apstākļiem

Veiktais grozījums ir saistīts arī ar augsto profesionalitātes līmeni, kas ir sasniegts šajā nozarē. Cilvēkiem, kuri atbild par lauku saimniecībām, ir laba izpratne par problēmām, kādas var rasīt stādīšana nepiemērotā augsnē, un viņi arī zina, kā šādu problēmu risināt. Tādēļ šķiet, ka nav nepieciešams stādīšanu piemērotā augsnē noteikt par pienākumu, un pietiek ar ieteikumu to darīt.

f) Aizsargātās ģeogrāfiskās izcelsmes norādes logotipa iekļaušana

Saskaņā ar spēkā esošo specifikāciju kartupeļiem, kurus aizsargā AĢIN “Patata de Galicia”, marķējumā jāiekļauj šīs AĢIN īpašais logotips. Uz iepakojuma arī jābūt numurētai papildetiķetei ar logotipu. Tomēr minētais logotips nav noteikts specifikācijā, lai gan tika izmantots jau pirms šīs ģeogrāfiskās izcelsmes norādes reģistrēšanas Eiropas reģistrā, laikā, kad produktu aizsargāja tikai Spānijas tiesību akti, nevis Kopienas noteikumi.

Lai uzlabotu patērētāju informēšanu un jo īpaši produkta aizsardzību un kontroli ārpus Galisijas autonomā apgabala, šķiet lietderīgi noteikt šo logotipu specifikācijā, lai kompetentajām iestādēm atvieglotu kontroles veikšanu.

g) Noteikumi par ģeogrāfiskās izcelsmes norādes piemērošanu no “Patata de Galicia” pagatavotu produktu sastāvdaļām

Ir ieviesti noteikumi par iespēju izmantot apzīmējumu Elaborado con IGP “Patata de Galicia” pārstrādātiem produktiem, kuru izejviela ir produkts ar AĢIN “Patata de Galicia”, saskaņā ar Eiropas Komisijas Pamatnostādnēm par tādu pārtikas produktu marķēšanu, kuru sastāvā ietilpst produkti ar aizsargātu cilmes vietas nosaukumu (ACVN) vai aizsargātu ģeogrāfiskās izcelsmes norādi (AĢIN) (2010/C 341/03).

5.2. Specifikācijas un vienotā dokumenta punkti, kuros izdarīti grozījumi

a) Produkta apraksts

Specifikācijas teksts grozīts, lai iekļautu atsauci uz jaunajām iekļautajām šķirnēm.

Tādējādi teikums:

“Ar aizsargāto ģeogrāfiskās izcelsmes norādi (AĢIN) “Pataca de Galicia” jeb “Patata de Galicia” apzīmētais produkts ir tādu kartupeļu bumbuļi, kuri pieder pie Solanum tuberosum L. sugas ‘Kennebec’ šķirnes un paredzēti lietošanai pārtikā.”

ir aizstāts ar teikumu:

“Ar aizsargāto ģeogrāfiskās izcelsmes norādi (AĢIN) “Pataca de Galicia” jeb “Patata de Galicia” apzīmētais produkts ir tādu kartupeļu bumbuļi, kuri pieder pie Solanum tuberosum L. sugas ‘Kennebec’, ‘Agria’ un ‘Fina de Carballo’ šķirnes un paredzēti lietošanai pārtikā.”;

bet teksts:

“Ar aizsargāto ģeogrāfiskās izcelsmes norādi “Patata de Galicia” apzīmēto ‘Kennebec’ šķirnes pārtikas kartupeļu raksturīgās īpašības ir šādas:

— bumbuļa forma: apaļa vai ovāla,

— acis: ļoti seklas,

— miza: gluda un plāna,

— mizas krāsa: koši dzeltena,

— mīkstuma krāsa: balta,

— uzturīpašības: lieliskas, kartupeļi īpaši izceļas ar augstu sausnas saturu un krāsas, aromāta un garšas īpašībām pēc pagatavošanas.”

— konsistence: stingra pēc taustes, krēmveida pēc pagatavošanas, ēdot noturīga,

ir aizstāts ar šādu tekstu:

‘Neatkarīgi no audzētās šķirnes, kartupeļiem, uz kuriem attiecas šī ģeogrāfiskās izcelsmes norāde, ir gluda un plāna miza, un tos raksturo pēc taustes stingra, krēmveida pēc pagatavošanas un ēdot noturīga konsistence. Tiem ir lieliskas uzturīpašības, un tie īpaši izceļas ar augstu sausnas saturu un krāsas, aromāta un garšas īpašībām pēc pagatavošanas. To morfoloģiskās īpašības un krāsa mainās, atkarībā no audzētās šķirnes, kā turpmāk norādīts tabulā: ‘Kennebec’ ‘Agria’ ‘Fina de Carballo’ Forma apaļa vai ovāla iegarena ovāla apaļa Acis ļoti seklas ļoti seklas dziļas Mizas krāsa koši dzeltena dzeltena koši dzeltena Mīkstuma krāsa balta dzeltena balta ’

Līdzīgi grozījumi ir veikti vienotā dokumenta 3.2. punktā.

b) Ģeogrāfiskais apgabals

Šis specifikācijas punkts ir grozīts tā, ka teksts:

“Ar aizsargāto ģeogrāfiskās izcelsmes norādi apzīmētā produkta ražošanas un iepakošanas apgabalu veido četras Galisijas autonomā apgabala apakšzonas, un tajās ietilpst šādas teritorijas: apakšzona: aptver

— Bergantiños (A Coruña) Carballo, Coristanco, A Laracha, Malpica un Ponteceso pašvaldību teritorijas:

— A Terra Chá-A Mariña (Lugo) apakšzona: aptver visas Abadín, Alfoz, Barreiros, Cospeito, Foz, Lourenzá, Mondoñedo, Ribadeo, Trabada, O Valadouro, Vilalba un Xermade pašvaldību teritorijas:

— Lemos (Lugo) apakšzona: aptver Monforte de Lemos, Pantón un O Saviñao pašvaldību teritorijas:

— A Limia (Ourense) apakšzona: aptver visu Baltar, Os Blancos, Calvos de Randín, Castrelo do Val, Cualedro, Laza, Monterrei, Oímbra, Porqueira, Rairíz de Veiga, Sandiás, Sarreaus, Trasmiras, Verín, Vilar de Santos un Xinzo de Limia pašvaldības teritoriju, Allaríz pašvaldībā ietilpstošās civildraudzes Coedo un Torneiros, Vilar de Barrio pašvaldībā ietilpstošās civildraudzes Bóveda, Padreda, Seiró un Vilar de Barrio, kā arī Xunqueira de Ambía pašvaldībā ietilpstošās civildraudzes A Abeleda, Bobadela a Pinta, A Graña un Sobradelo.

Audzēšanai izmantotā lauksaimniecības platība katru gadu aizņem no 500 līdz 1 000 hektāriem.”

ir aizstāts ar šādu tekstu:

“Ar aizsargāto ģeogrāfiskās izcelsmes norādi apzīmētā produkta ražošanas un iepakošanas apgabals atbilst Galisijas autonomā apgabala teritorijai. Tiek lēsts, ka šo šķirņu tirgum paredzēto kartupeļu audzēšanas platība ir aptuveni 1 350 ha.”

Ir grozīts arī vienotā dokumenta 4. punkts. Šāds teksts:

“Noteikto ģeogrāfisko apgabalu veido četras Galisijas autonomā apgabala apakšzonas, un tajās ietilpst šādas teritorijas – Bergantiños, Terra Chá-A Mariña, Lemos un A Limia.”

ir aizstāts ar šādu tekstu:

“Ar aizsargāto ģeogrāfiskās izcelsmes norādi apzīmētā produkta ražošanas un iepakošanas apgabals atbilst Galisijas autonomā apgabala teritorijai.”

c) Izcelsmes apliecinājums

Šajā specifikācijas punktā ir veikti nelieli formāli grozījumi, lai ņemtu vērā jaunu šķirņu iekļaušanu un teritorijas paplašināšanu.

Tādējādi teksts:

“Lai iegūtu kartupeļus, uz kuriem attiecas aizsargātā ģeogrāfiskās izcelsmes norāde (AĢIN) “Pataca de Galicia” jeb “Patata de Galicia”, drīkst izmantot tikai ‘Kennebec’ šķirnes pārtikas kartupeļus, kas izaudzēti piemērotos zemesgabalos (ir veselīgi, bez jebkāda veida slimībām), kuri atrodas noteiktās ražošanas apakšzonās un ir reģistrēti Regulatīvās padomes reģistros. Tāpat, tikai tādas uzglabāšanas noliktavas un iepakošanas iekārtas, kas atrodas šajās apakšzonās un ir reģistrētas attiecīgos Regulatīvās padomes reģistros, drīkst iepakot tādus produktus, uz kuriem attiecas AĢIN “Pataca de Galicia” jeb “Patata de Galicia”. Tas, ka uzglabāšana un iepakošana notiek norādītajās apakšzonās, atbilst nepieciešamībai saglabāt produkcijas īpašās iezīmes un ir saistīts ar apstākli, ka minētās iekārtas tradicionāli atrodas augstākas kvalitātes ražošanas apgabalos, un tas ļauj lietderīgāk un efektīvāk darboties kontroles struktūrai. Šādas prakses mērķis ir arī samazināt gatavā produkta kvalitātes pasliktināšanās iespēju transportēšanas laikā (mehāniski iebojājumi, neatbilstošs temperatūras režīms utt.) un nepieļaut glabāšanu nepiemērotos apstākļos. Regulatīvā padome saskaņā ar vispārīgajiem kritērijiem, kas piemērojami produktu sertifikācijas iestādēm un ir noteikti standartā EN–45011, nodrošina produkta izsekojamību, izmantojot ražošanas nolūkiem apstādīto zemesgabalu pārbaudes, lokalizācijas un kontroles programmu pēc ikgadējās stādījumu deklarēšanas un kvalitātes kontroles un uzlabošanas programmu, kas aptver aizsargātā produkta uzglabāšanas, apstrādes, iepakošanas un marķēšanas procesu.”

ir aizstāts ar šādu tekstu:

“Lai iegūtu kartupeļus, uz kuriem attiecas aizsargātā ģeogrāfiskās izcelsmes norāde (AĢIN) Pataca de Galicia vai “Patata de Galicia”, drīkst izmantot tikai ‘Kennebec’, ‘Agria’ un “Fina de Carballo” šķirnes pārtikas kartupeļus, kas izaudzēti piemērotos zemesgabalos (ir veselīgi, bez jebkāda veida slimībām), kuri atrodas noteiktā ražošanas apgabalā un ir reģistrēti Regulatīvās padomes reģistros. Līdzīgā kārtā tikai tādas uzglabāšanas noliktavas un iepakošanas iekārtas, kas atrodas ražošanas apgabalā un ir reģistrētas attiecīgos Regulatīvās padomes reģistros, drīkst iepakot tādus produktus, uz kuriem attiecas AĢIN “Pataca de Galicia” jeb “Patata de Galicia”. Tas, ka uzglabāšana un iepakošana noris noteiktajā apgabalā, atbilst nepieciešamībai saglabāt produkcijas īpašās iezīmes un ir saistīts ar apstākli, ka minētās iekārtas tradicionāli atrodas augstākas kvalitātes ražošanas apgabalos, un tas ļauj lietderīgāk un efektīvāk darboties kontroles struktūrai. Šādas prakses mērķis ir arī samazināt gatavā produkta kvalitātes pasliktināšanās iespēju transportēšanas laikā (mehāniski iebojājumi, neatbilstošs temperatūras režīms utt.) un nepieļaut glabāšanu nepiemērotos apstākļos. Regulatīvā padome saskaņā ar vispārīgajiem kritērijiem, kas piemērojami produktu sertifikācijas iestādēm un ir noteikti standartā ISO/IEC 17065, nodrošina produkta izsekojamību, izmantojot ražošanas nolūkiem apstādīto zemesgabalu pārbaudes, lokalizācijas un kontroles programmu pēc ikgadējās stādījumu deklarēšanas un kvalitātes kontroles un uzlabošanas programmu, kas aptver aizsargātā produkta uzglabāšanas, apstrādes, iepakošanas un marķēšanas procesu.”

d) Ražošanas metode

Šajā specifikācijas punktā ir veikts arī formāls grozījums, kas saistīts ar divu jaunu šķirņu iekļaušanu.

Tādējādi teksts:

“Lai iegūtu kartupeļus, uz kuriem attiecas aizsargātā ģeogrāfiskās izcelsmes norāde (AĢIN) “Pataca de Galicia” jeb “Patata de Galicia”, var izmantot tikai ‘Kennebec’ šķirnes pārtikas kartupeļus, kas iegūti no sertificētiem sēklas kartupeļiem vai no pārbaudītiem atkārtoti stādītiem kartupeļiem, kas izaudzēti, apstrādājot, kultivējot un ražojot piemērotos zemesgabalos (ir veselīgi, bez jebkāda veida slimībām), kuri atrodas noteiktās ražošanas apakšzonās un ir reģistrēti Regulatīvās padomes reģistros.”

ir aizstāts ar šādu tekstu:

“Lai iegūtu kartupeļus, uz kuriem attiecas aizsargātā ģeogrāfiskās izcelsmes norāde (AĢIN) “Pataca de Galicia” jeb “Patata de Galicia”, var izmantot tikai ‘Kennebec’, ‘Agria’ un ‘Fina de Carballo’ šķirnes pārtikas kartupeļus, kas iegūti no sertificētiem sēklas kartupeļiem vai no pārbaudītiem atkārtoti stādītiem kartupeļiem, kas izaudzēti, apstrādājot, kultivējot un ražojot piemērotos zemesgabalos (ir veselīgi, bez jebkāda veida slimībām), kuri atrodas noteiktā ražošanas apgabalā un ir reģistrēti Regulatīvās padomes reģistros.”

Ir veikti arī nepieciešamie grozījumi attiecībā uz maksimālo ražu no hektāra, kas atbilst katrai šķirnei, tāpēc teikums:

“Maksimālais produkcijas apjoms, kuru atļauts tirgot Regulatīvās padomes aizsardzībā, ir 22 000 kg/ha sausām kultūrām un 35 000 kg/ha apūdeņotām kultūrām.”

ir aizstāts ar teikumu:

“Maksimālais produkcijas apjoms, kuru atļauts tirgot Regulatīvās padomes aizsardzībā, ir 25 000 kg/ha sausām kultūrām un 40 000 kg/ha apūdeņotām kultūrām attiecībā uz ‘Kennebec’ un ‘Fina de Carballo’ šķirni un 30 000 kg/ha neapūdeņotām kultūrām un 50 000 kg/ha apūdeņotām kultūrām attiecībā uz ‘Agria’ šķirni.”

Turklāt ir grozīta prasība par augsnes sagatavošanu stādīšanas laikā. Tādējādi teikums:

“Stādīšanu veic augsnē, kas atbilst piemērotiem stādīšanas apstākļiem, ar 3 līdz 4 gadu intervālu, izmantojot sertificētus sēklas kartupeļus, kas ir sākuši dīgt; kartupeļu bumbuļus, kas uzglabāti 3–4 °C temperatūrā (izņemti no aukstām telpām), ir vēlams vismaz 20 dienas turēt temperatūrā 12–15 °C temperatūrā.”

ir aizstāts ar teikumu:

“Ieteicams stādīšanu veikt augsnē, kas atbilst piemērotiem stādīšanas apstākļiem, ar 3 līdz 4 gadu intervālu, izmantojot sertificētus sēklas kartupeļus, kas ir sākuši dīgt; kartupeļu bumbuļus, kas uzglabāti temperatūrā no 3–4 °C temperatūrā (izņemti no aukstām telpām), ir vēlams vismaz 20 dienas turēt 12–15 °C temperatūrā.”

Visbeidzot, punkts, kas attiecas uz precīzās apūdeņošanas iespēju noteiktās ražošanas teritorijās (spēkā esošajā specifikācijā – A Limia pašvaldībā), ir grozīts, lai tekstu pielāgotu jaunajai ģeogrāfiskajai realitātei. Šai jaunajai redakcijai jāpiedāvā iespēja vasarās veikt precīzo apūdeņošanu visās vietās, kur tas var būt nepieciešams (iekšzemes apgabalos, kur klimats ir vairāk kontinentāls). Tādējādi teksts:

“Galisijas lauku saimniecībās kartupeļus audzē tradicionālā veidā un galvenokārt uz neapūdeņotas zemes. No kvalitatīvu kartupeļu ražošanas apakšzonām tai, kurā ietilpst A Limia apgabala pašvaldības, ģeogrāfiskā izvietojuma īpatnību dēļ ir raksturīgs izteikti kontinentāls klimats, jo tā atrodas Ourense provincē, kur nokrišņu daudzums ir ievērojami mazāks par gada vidējo līmeni Galisijā un kur gada vidū, proti, jūnijā, jūlijā un augustā, temperatūra ir daudz augstāka. Šajā apakšzonā ir nepieciešama laistīšana, lai minētais kultūraugs, beidzoties veģetatīvajam periodam, būtu ļoti labā stāvoklī.”

ir aizstāts ar šādu tekstu:

“Galisijas lauku saimniecībās kartupeļus audzē tradicionālā veidā un galvenokārt uz neapūdeņotas zemes. Tomēr ir tādas zonas, kurās ģeogrāfiskā izvietojuma īpatnību dēļ ir raksturīgs izteikti kontinentāls klimats un nokrišņu daudzums ir ievērojami mazāks par gada vidējo līmeni Galisijā, bet temperatūra gada vidū, proti, jūnijā, jūlijā un augustā, ir daudz augstāka. Šajās zonās ir nepieciešama laistīšana, lai minētais kultūraugs, beidzoties veģetatīvajam periodam, būtu ļoti labā stāvoklī.”

e) Saikne

Šajā punktā ir veicami daži atsevišķi, formāli grozījumi, kas saistīti ar ģeogrāfiskā apgabala paplašināšanu. Šie grozījumi attiecas gan uz specifikāciju, gan vienoto dokumentu.

Līdz ar to specifikācija grozīta šādi.

Punkts:

“Klimatisko apstākļu, augsnes īpašību un rūpīgās lauksaimniecības darbu veikšanas rezultātā kartupeļu audzēšanas apakšzonās Galisijas autonomajā apgabalā iegūtajam produktam ir izcila kulinārijas kvalitāte.”

ir aizstāts ar šādu punktu:

“Klimatisko apstākļu, augsnes īpašību un rūpīgās lauksaimniecības darbu veikšanas rezultātā noteiktajā apgabalā iegūtajam produktam ir izcila kulinārijas kvalitāte.”;

punkts:

“Attiecībā uz klimatiskajiem apstākļiem jāuzsver, ka bagātīgais nokrišņu daudzums (no 1 000 līdz 1 500 mm gadā) un mērenā temperatūra ražojošajās apakšzonās nodrošina kartupeļu kultūrām optimālu veģetatīvo attīstību un laistīšana nav nepieciešama; tādēļ kartupeļu bumbuļi var nepārtraukti attīstīties.”

ir aizstāts ar šādu punktu:

“Attiecībā uz klimatiskajiem apstākļiem jāuzsver, ka bagātīgais nokrišņu daudzums (no 1 000 līdz 1 500 mm gadā vai vairāk) un mērenā temperatūra nodrošina kartupeļu kultūrām optimālu veģetatīvo attīstību un laistīšana nav nepieciešama, izņemot vasaras laikā noteiktos apgabalos un atsevišķos gadījumos; tādēļ kartupeļu bumbuļi var nepārtraukti attīstīties.”;

punkts:

“Turklāt audzēšanas apgabaliem ir raksturīga smilšaina vai smilšmālaina augsne ar pH lielumiem no 5 līdz 6,5, un tie šai kultūrai ir lieliski piemēroti apstākļi. Augsnes sakārta ir tāda, ka kartupeļiem veidojas smalka, viendabīga miza un bumbuļi novācot ir tīri (tie nav jāmazgā). Nedaudz skābenais pH līmenis novērš slimību, ko sauc par “kašķi” (šīs slimības skartajiem bumbuļiem ir raupja miza ar krevelēm, un nepatīkamā izskata dēļ tie nav piemēroti pārdošanai).”

ir aizstāts ar šādu punktu:

“Turklāt apgabalam ir raksturīga augsne, kas pēc granulometriskā sastāva ir smilšmāla un mālsmilts augsne, kuras reakcija ir skāba (pH no 5 līdz 6,5), un tie šai kultūrai ir lieliski piemēroti apstākļi. Augsnes sakārta ir tāda, ka kartupeļiem veidojas smalka, viendabīga miza un bumbuļi novācot ir tīri (tie nav jāmazgā). Augsnes vāji skābā reakcija (pH) novērš slimību, ko sauc par “kašķi” (šīs slimības skartajiem bumbuļiem ir raupja miza ar krevelēm, un nepatīkamā izskata dēļ tie nav piemēroti pārdošanai).”;

un punkts:

“Tas attiecas uz četriem reģioniem jeb apakšzonām, kas ietver teritoriālās robežas, kurās ir atļauts ražot kartupeļus, ko sertificējusi Regulatīvā padome. Šie reģioni galvenokārt ir zemes, kas izvietotas līdzenumos ar zemu vai vidēju augstumu virs jūras līmeņa, un tās ir ideāli piemērotas kartupeļu audzēšanai.”

tiek aizstāts ar šādu punktu:

“Tas attiecas uz dažādām Galisijas pašvaldībām un apgabaliem, kuros lielākoties audzē kartupeļus. Šīs platības galvenokārt ir zemes, kas izvietotas līdzenumos ar zemu vai vidēju augstumu virs jūras līmeņa, un tās ir ideāli piemērotas kartupeļu audzēšanai.”

Attiecībā uz vienoto dokumentu 5. punktā tiek veikti šādi grozījumi.

Punktā, kas attiecas uz apgabala specifiku, teksts:

“Nokrišņi: jāuzsver, ka ražošanas apakšzonām ir raksturīgs liels nokrišņu daudzums – no 1 000 līdz 1 500 mm/gadā, un sausuma periods augustā un septembrī.”

tiek aizstāts ar šādu tekstu:

“Nokrišņi: jāuzsver, ka apgabalam raksturīgs liels nokrišņu daudzums – no 1 000 līdz 1 500 mm gadā un noteiktām zonām dažkārt pat vairāk, un sausuma periods augustā un septembrī.”

un teksts, kas attiecas uz reljefu:

“Šie reģioni pārsvarā atrodas līdzenumu apvidū ar vidēju vai zemu augstumu virs jūras līmeņa, veidojot ideālus apstākļus kartupeļu audzēšanai.”

tiek aizstāts ar šādu tekstu:

“Dažādās ražošanas zonas, kas atrodas Galisijas autonomā apgabala teritorijā, galvenokārt ir zemienes līdzenumu apvidū ar vidēju vai zemu augstumu virs jūras līmeņa, veidojot ideālus apstākļus kartupeļu audzēšanai.”

Punktā, kas attiecas uz produkta specifiku, teksts:

“– ‘Kennebec’ šķirnes labā piemērotība Galisijas augsnēm, kurās bumbuļiem veidojas ļoti seklas acis, plāna un gluda miza, kā arī ļoti gaiša mīkstuma krāsa,”

ir aizstāts ar šādu tekstu:

“– ‘Kennebec’ un ‘Agria’ šķirņu labā piemērotība Galisijas augsnēm ļauj ražot bumbuļus ar ļoti seklām acīm, plānu un gludu mizu, kā arī mīkstuma krāsu, kas ‘Kennebec’ šķirnei ir ļoti gaiša, bet ‘Agria’ šķirnei dzeltena. Turklāt arī ‘Fina de Carballo’ ir vietējā šķirne, kas tādēļ dabiskā veidā ir lieliski piemērota videi, un šā iemesla dēļ tās bumbuļiem ir raksturīga plāna miza, kaut arī tiem ir dziļas acis un gaišs mīkstums.”

Visbeidzot, punktā, kas attiecas uz saikni starp ģeogrāfisko apgabalu un produkta kvalitāti, reputāciju vai citām īpašībām, teksts:

“Ģeogrāfiskā apgabala dabiskie apstākļi, jo īpaši lielais nokrišņu daudzums un mērenās temperatūras ražošanas apakšzonās nodrošina labu kartupeļu augšanu bez papildu laistīšanas un bumbuļu nepārtrauktu attīstību.”

ir aizstāts ar šādu punktu:

“Ģeogrāfiskā apgabala dabiskie apstākļi, jo īpaši lielais nokrišņu daudzums un mērenās temperatūras nodrošina labu kartupeļu augšanu bez papildu laistīšanas, izņemot vasaras laikā noteiktos apgabalos un atsevišķos gadījumos; tādēļ kartupeļu bumbuļi var nepārtraukti attīstīties.”

f) Marķēšana

Šāds punkts specifikācijā un vienotajā dokumentā:

“Uz visiem AĢIN produkta iepakojumiem ir jābūt AĢIN logotipam un norādei “Indicación Geográfica Protegida “Pataca de Galicia”/“Patata de Galicia”” ar drukātiem burtiem, kuru izmērs ir tāds pats kā citām norādēm iepakojuma priekšpusē.”

ir aizstāts ar šādu punktu:

“Uz visiem AĢIN produkta iepakojumiem ir jābūt turpmāk norādītajam AĢIN logotipam un norādei “Indicación Geográfica Protegida “Pataca de Galicia”/“Patata de Galicia”” ar drukātiem burtiem, kuru izmērs ir tāds pats kā citām norādēm iepakojuma priekšpusē.”

un abos dokumentos zem šā teksta tiek ievietots aizsargātās ģeogrāfiskās izcelsmes norādes logotips.

Turklāt specifikācijā ir iekļauts šāds teksts:

“Turklāt uz katra iepakojuma tiek skaidri norādīta kartupeļu šķirne. Pārstrādātiem produktiem, kuru izejviela ir produkts ar AĢIN “Patata de Galicia”, var izmantot norādi Elaborado con IGP “Patata de Galicia”, ja tie atbilst noteikumiem, kas izklāstīti Komisijas paziņojumā “Pamatnostādnes par tādu pārtikas produktu marķēšanu, kuru sastāvā ietilpst produkti ar aizsargātu cilmes vietas nosaukumu (ACVN) vai aizsargātu ģeogrāfiskās izcelsmes norādi (AĢIN) (2010/C 341/03)”.” Lai efektīvi kontrolētu šīs norādes izmantošanu, uzņēmējiem, kuri vēlēsies to izmantot, būs par to jāinformē Regulatīvā padome, lai varētu izveidot atbilstošu kontroles sistēmu.

VIENOTS DOKUMENTS

“Patata de Galicia” / “Pataca de Galicia”

ES Nr.: PGI-ES-02300 – 10.3.2017.

ACVN () AĢIN (X)

1. Nosaukums

“Pataca de Galicia” / “Patata de Galicia”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.6.grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Produkts ir tādu kartupeļu bumbuļi, kuri pieder pie Solanum tuberosum L. sugas ‘Kennebec’, ‘Agria’ un ‘Fina de Carballo’ šķirnes un paredzēti lietošanai pārtikā.

Neatkarīgi no audzētās šķirnes, kartupeļiem, uz kuriem attiecas šī ģeogrāfiskās izcelsmes norāde, ir gluda un plāna miza, un tos raksturo pēc taustes stingra, krēmveida pēc pagatavošanas un ēdot noturīga konsistence. Tiem ir lieliskas uzturīpašības, un tie īpaši izceļas ar augstu sausnas saturu un krāsas, aromāta un garšas īpašībām pēc pagatavošanas.

To morfoloģiskās īpašības un krāsa mainās, atkarībā no audzētās šķirnes, kā turpmāk norādīts tabulā:

‘Kennebec’ ‘Agria’ ‘Fina de Carballo’ Forma apaļa vai ovāla iegarena ovāla apaļa Acis ļoti seklas ļoti seklas dziļas Mizas krāsa koši dzeltena dzeltena koši dzeltena Mīkstuma krāsa balta dzeltena balta

Analītiskās īpašības ir šādas – sausnas saturs ir augstāks par 18 % un reducējošo cukuru saturs ir zemāks par 0,4 %.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

–

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Gan šeit minētā kultūrauga, gan produkta uzglabāšana un iepakošana jāveic noteiktajā ģeogrāfiskajā apgabalā.

Uzglabāšana un iepakošana noteiktajā ģeogrāfiskajā apgabalā nodrošina produkta raksturīgo īpašību saglabāšanu, turklāt attiecīgie uzņēmumi tradicionāli atrodas zonās [komarkās], kur audzē augstākās kvalitātes kartupeļus. Tāpat arī jāpiebilst, ka iepakošanas laikā ļoti pieredzējuši darbinieki kartupeļus šķiro ar rokām saskaņā ar pastāvošo tradīciju. Šādas prakses mērķis ir arī samazināt gatavā produkta kvalitātes pasliktināšanās iespēju transportēšanas laikā (mehāniski iebojājumi, neatbilstošs temperatūras režīms utt.) un nepieļaut glabāšanu nepiemērotos apstākļos.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Pārtikas kartupeļus, kuriem piešķir aizsargātu ģeogrāfiskās izcelsmes norādi (AĢIN) “Pataca de Galicia” jeb “Patata de Galicia”, pārdod jaunā un atbilstošā iepakojumā, kas ir izgatavots no piemērotiem materiāliem, kuri nodrošina labu gaisa apmaiņu, kā arī pienācīgu produkta saglabāšanu un transportēšanu.

Produktu iepako viendabīgās partijās kartupeļu diametra un izcelsmes ziņā, bumbuļa minimālais diametrs ir 35 mm. Tomēr ir atļauts pārdot arī kartupeļus, kuru diametrs ir 18–35 mm, piešķirot nosaukumu “patata menuda fuera de calibre” (“noteiktajam diametram neatbilstošs mazais kartupelis”) vai citu līdzvērtīgu tirdzniecības nosaukumu.

Bumbuļu diametra viendabīgums nav obligāta prasība tirdzniecības iepakojumam, kura neto svars ir lielāks par 5 kg. Tirdzniecības iepakojumam, kura neto svars ir 5 kg vai mazāks, atšķirība starp lielāko un mazāko kartupeļu diametru nedrīkst būt lielāka par 35 mm.

Iepakojuma neto svaram jābūt 15, 10, 5, 4, 3, 2 vai 1 kg, izņēmuma gadījumos ir atļauts izmantot iepakojumu ar svaru no 20 līdz 25 kg, ja tas ir paredzēts restorāniem, viesnīcām vai citiem kolektīviem patērētājiem, kuri to pieprasa.

3.6. Ar reģistrēto nosaukumu apzīmētā produkta marķēšanas īpašie noteikumi

Uz visiem AĢIN produkta iepakojumiem ir jābūt turpmāk norādītajam AĢIN logotipam un norādei “Indicación Geográfica Protegida “Pataca de Galicia” / “Patata de Galicia” ar drukātiem burtiem, kuru izmērs ir tāds pats kā citām norādēm iepakojuma priekšpusē.

Katram iepakojumam pievieno numurētu etiķeti, kurā ir Regulatīvās padomes izsniegtais ģeogrāfiskās norādes logotips.

4. Ģeogrāfiskā apgabala īsa definīcija

Ar aizsargāto ģeogrāfiskās izcelsmes norādi apzīmētā produkta ražošanas un iepakošanas apgabals atbilst Galisijas autonomā apgabala teritorijai.

5. Saikne ar ģeogrāfisko apgabalu

Ģeogrāfiskā apgabala specifika

Noteiktajā ģeogrāfiskajā apgabalā ir kultūrauga attīstībai labvēlīgi klimatiskie un augsnes apstākļi, kas garantē lielāku Galisijā audzēto kartupeļu kvalitāti.

Ar šo AĢIN apzīmētā produkta ražošanas ģeogrāfiskā apgabala raksturīgākās īpašības ir tieši saistītas ar šādiem faktoriem, kas ir ļoti labvēlīgi kartupeļu audzēšanai.

Klimats

— Nokrišņi: jāuzsver, ka apgabalam raksturīgs liels nokrišņu daudzums – no 1 000 līdz 1 500 mm gadā un noteiktām zonām dažkārt pat vairāk, un sausuma periods augustā un septembrī.

— Temperatūra: mērena (kartupeļu veģetācijas periodā).

Augsnes

Pēc granulometriskā sastāva tās ir smilšmāla un mālsmilts augsnes, kuru reakcija ir skāba (pH no 5 līdz 6,5).

Reljefs

Dažādās ražošanas zonas, kas atrodas Galisijas autonomā apgabala teritorijā, galvenokārt ir zemienes līdzenumu apvidū ar vidēju vai zemu augstumu virs jūras līmeņa, veidojot lieliski piemērotus apstākļus kartupeļu audzēšanai.

Produkta specifika

Galvenās īpašības, kuras piešķir Galisijas kartupeļiem sevišķu kvalitāti, salīdzinājumā ar citos ražošanas apgabalos audzētiem, ir šādas:

— ‘Kennebec’ un ‘Agria’ šķirnes labā piemērotība Galisijas augsnēm ļauj ražot bumbuļus ar ļoti seklām acīm, plānu un gludu mizu, kā arī mīkstuma krāsu, kas ‘Kennebec’ šķirnei ir ļoti gaiša, bet ‘Agria’ šķirnei dzeltena. Turklāt arī ‘Fina de Carballo’ ir vietējā šķirne, kas tādēļ dabiskā veidā ir lieliski piemērota videi, un šā iemesla dēļ tās bumbuļiem ir raksturīga plāna miza, kaut arī tiem ir dziļas acis un gaišs mīkstums,

— kvalitātes īpašības – šīs AĢIN kartupeļi ir nedaudz miltaini ar pietiekami stingru struktūru, ar nelielu vai vidēju šķīdību un stingri pēc taustes; šīs īpašības dara kartupeļus par ideālu produktu jebkāda veida ēdienu pagatavošanai, un tie atšķiras ar sausnas saturu, krāsu, aromātu un garšu pēc pagatavošanas,

— analītiskās īpašības – sausnas saturs ir augstāks par 18 %, betreducējošo cukuru saturs ir zemāks par 0,4 %.

Saikne starp ģeogrāfisko apgabalu un produkta īpašo kvalitāti, reputāciju vai citām īpašībām

Ģeogrāfiskā apgabala dabas apstākļi, jo īpaši lielais nokrišņu daudzums un mērenās temperatūras nodrošina labu kartupeļu augšanu bez papildu laistīšanas, izņemot vasaras laikā noteiktos apgabalos un atsevišķos gadījumos; tādēļ kartupeļu bumbuļi var nepārtraukti attīstīties.

Sausuma periodā augustā un septembrī, samazinoties augsnes mitruma saturam, kartupeļi zaudē mitrumu tieši pirms novākšanas un lieliski nogatavojas, veidojot cietu un viendabīgu mizu. Šie faktori apvienojumā ar mitruma satura samazināšanos bumbulī uzlabo tā glabāšanas un kulinārās īpašības.

Ražošanas apgabaliem pārsvarā raksturīgas agronomiski vērtīgas smilšmāla un mālsmilts ar pH no 5 līdz 6,5, kas ir ideāli piemērotas šim kultūraugam, jo nodrošina labu gaisa apmaiņu, kas samazina tādu slimību kā Pectobacterium spp. vai Rhizoctonia solani risku. Augsnes sakārta ir tāda, ka kartupeļiem veidojas smalka, viendabīga miza un bumbuļi novācot ir tīri (tie nav jāmazgā). Turklāt pH ziņā vāji skābas augsnes kavē noteiktu slimību izraisītāju, piemēram, Streptomyces spp., attīstību.

Cilvēkfaktoru ziņā līdztekus citiem tradicionālajiem agrotehniskajiem paņēmieniem liela nozīme augsnes ielabošanā ir plašajai kūtsmēslu izmantošanai – to iestrādes apjoms ir 25–30 tonnu uz hektāru, tādējādi nodrošinot ļoti labvēlīgus apstākļus šo kartupeļu uzturvērtības paaugstināšanai.

Atsauce uz specifikācijas publikāciju

(šīs regulas 6. panta 1. punkta otrā daļa)

http://mediorural.xunta.gal/fileadmin/arquivos/alimentacion/produtos_calidade/2018/P_Condiciones_Patata_de_Galicia__mayo_2018.pdf

(1) OV L 343, 14.12.2012., 1. lpp.